khistorydata/jeongjo-sjw-relations huggingface dataset:
정조 0년
兼春秋崔禧延啓曰。臣敬奉聖批。馳往傳諭于南部西氷庫寶廣里。領敦寧府事金陽澤所住處。則以爲臣冒陳血懇。冀被嚴何。千萬意外。史官侵曉遠辱。傳宣聖批。辭旨十分溫摰。開釋備至。至以卽爲造朝爲敎。臣奉讀未半。不覺感淚之被面。臣之踪地。豈復有重入脩門之望。而縷縷恩諭至此。況且親臨頒敎。異於他時。謹當强扶病軀。纔已進詣云矣。敢啓。傳曰。知道。
정조 0년
洪國榮。以禮曹言啓曰。今番凶逆。寔是往牒所無。幸賴皇天祖宗之默佑。窩窟自破。元惡大憝。次第就法。此實宗社臣民莫大之慶。旣行上告下布之節。則設科取人。自是應行典例。慶科。以何科設行乎。敢稟。傳曰。當下敎矣。
정조 0년
鄭元始。以訓鍊都監言啓曰。今番隨駕將校軍兵及武藝別監等犒饋。依定奪以乾物磨鍊分給之意。敢啓。傳曰。知道。
정조 0년
又以刑曹言啓曰。前以中官罷養人韓景會。遠地定配。待城門開。卽爲押送事。命下矣。依傳敎罪人韓景會。爲先嚴囚。而全羅道興陽縣。遠地定配。待城門開。卽爲發配之意。敢啓。傳曰。知道。
정조 0년
又以成均館言啓曰。今朝聞居齋儒生有捲堂之擧。臣馳詣泮宮。招致諸生。問其捲堂之由。則諸生書進所懷。以爲伏以臣等。沐列聖培養之化。値聖朝淸明之時。竊以爲亂逆之本。在所必誅。宗社之危。不可不扶。以亂臣賊子。人得以誅之之意。相率陳章矣。及承聖批。以不欲聞爲敎。臣等相顧鬱抑。卽發再疏之論。今朝始伏見昨日所下備忘。又伏承疏批改下者。於是乎先正之誣快雪。而鳳漢之罪自如矣。臣等相顧榮感。繼之以訝惑矣。又伏見豈敢晏然之下敎。臣等又不勝悚惶震懍。罔知攸爲。嗚呼。鳳漢之罪。非但殿下之罪人。實宗社之罪人也。其罪貫盈。自就王章。則非殿下誅之也。乃宗社之所誅也。殿下何干焉。傳敎中有曰。擧兵犯闕乎。暗室謀逆乎。又曰。萬古天下。寧以國王之外祖。輕加死罪之理乎。遂以是爲不識道理者。嗚呼。鳳漢之謀逆情狀。臣等疏中。已悉無餘。而履霜堅氷。困獸猶鬪。勢所必至。灼若觀火。豈以殿下之聰明睿知。猶未之燭而然耶。抑亦聖孝所推。靡不用極。而乃有此不忍而然耶。臣等死罪。固未敢知。而今於宗社之重。豈或容一毫之私乎。夫道理者。義理之公也。私則非道理也。殿下抑以爲臣等沐浴之請。公耶私耶。罪如鳳漢。凶如鳳漢者。反以地處而屈法。則是爲國王之外祖者。將謀傾宗社。而終不可除矣。謀危人主。而終不可誅矣。苟如是。則國家之憲章。莫行於國君之外祖。而任其爲凶爲逆耶。求之古今。寧有是也。嗚呼。殿下今日之心。非但臣等之所知。八域含生。孰不感泣。而第伏念鳳漢生。則宗社危。鳳漢死。則宗社安。鳳漢。卽宗社之對敵也。殿下。獨不念四百年艱大之基。而將欲貸一鳳漢之罪耶。臣等奉讀聖敎。不勝茫然也。臣等旣以當然之義理。齊籲致討。而反承前後難安之敎。則臣等豈敢猥廁於賢關之列耶云云。臣以聖廟守直。事體至重。不可不卽速還入之意。反覆勸諭。則諸生終不回聽。何以爲之。敢稟。傳曰。卽爲勸入草記。
정조 0년
李義翊。以義禁府言啓曰。任徵夏特雪丹書事。命下矣。職牒還給等事。令該曹擧行。何如。傳曰。允。
정조 0년
又以義禁府言啓曰。卽接安東兼任英陽縣監洪樂舜牒報。則大逆不道罪人道顯應元等。應坐諸人。査出以來。而道顯子應寅。今月十七日午時量。知機逃躱。不知去向。故卽定伶俐將羅。散四譏詗。刻期捕捉計料云矣。莫重緣坐罪人之應死者。知機亡命。萬萬驚駭。卽令各該道及左右捕廳。刻期捕促。以爲依律正法之地。而道顯庶子應彬。年三。以年未滿依律免絞。全羅道康津縣古今島爲奴。女益完年十六。女必完年十四。俱未出嫁云。益完興陽縣爲婢。必完樂安郡爲婢。應元妻江艷。羅州牧爲婢。子性健年五。子性簡年二。俱以年未滿依律免絞。性健黃海道豐川府椒島爲奴。性簡全羅道珍島郡金甲島爲奴。而右罪人等。今方捉囚於安東府云。依頃日筵敎。令刑曹發配。而逆賊緣坐。何等重大。而不善擧行。使在法當絞者。有此知機逃躱之擧。事極驚駭。當該安東兼任英陽縣監洪樂舜。拿問定罪。何如。傳曰。允。豈有逆賊之子逃躱之事乎。刻期跟捕。趁不捉囚。該道監司。該邑守令。當重勘。亦令左右捕廳。各別詗察。期於就捕事。亦爲嚴飭。
정조 0년
親臨頒敎文。王若曰。嗚呼。天未欲祚我國家耶。何亂逆迭興疊出。如是極也。莽操懿溫。猶云異代。卽以我朝之權兇逆孼。集以觀之。始以保護爲名。似乎安老。必欲戕殺善類。同乎衮貞。末乃讎視國本。謀危宗社。則有浮於辛壬之耇輝。若其肆發凶言。詬罵天日。則殆甚於甲乙之海雲。嘻噫。痛矣。可勝誅哉。今幸情跡畢露。誅討克擧。其將爲懲艾轉移之一大機會也。玆大誥之誕宣。尙明聽之無譁。嗚呼。惟我英宗大王。命予爲儲嗣。潛德春宮。垂二十年。主鬯之重。三宗攸托。延頸之情。八域同然。何待乎外戚之保護。而始安於其位哉。顧乃敢藉予爲重。張皇權勢。咆喝一世。廣植黨與。凡有不附於己者。輒目之爲不利。譸張流言。眩惑予聽。予自漢昭之年。已察其奸狀。況其所欲圖者。變亂先朝之義理。而予則固守。所欲爲者。魚肉一邊之士流。而予不肯從。於是乎深懷忿懟。恣行危逼。熏天氣勢。直與予爭抗。嗾其親黨。各售凶謀。改頭換面。表裏交煽。獜謙之大肆跋扈。而從以恒簡之妖惡。德師之倡爲怪鬼。而終致應元之誣辱。究厥所自。蓋非一朝一夕之故也。獜漢則素稟梟性。加以狼貪。兄弟迭居權位。無異王鳳之王音。門庭互尋戈戟。有甚元老之元衡。厚謙則自來天生妖物。乃是國之蟊賊。恃儀親之勢。鬻★★朝廷。濟其母之惡。流毒世道。兩賊連腸接肚。打成一團。近自暬御僕侍。遍及掖屬宮隷。悉布渠輩之耳目。潛伺儲君之動靜。是蓋以彌遠之凶心。欲沮王我也。駭機迫在於呼吸。戒心不安寢食。國勢之岌嶪。予躬之孤危。一宮僚外。孰有知者。時則聖候沈綿。萬幾倦勤。代聽之議。已決於宮闈之內。雖在予小子。惟當體念天義。以分勞爲孝。矧乎群下之出入見聞者。孰不憂悶。思所以對揚明命。而彼兩賊。佯若不知。百計敲撼。做出無根之言。以唱宣於外。陰懷叵測之意。以煽動於內。愚弄予誘䝱予。無所不至。謙則欲投間乘隙。以沮大策。而不能得。則獜乃肆然仰奏於前席曰。東宮。不必知老論少論。不必知兵判吏判。尤不必知國事矣。迨至成命旣下。承宣欲書。則輒敢揮手止之。竟至於格而不行。噫。老論少論。色目之大分。予其可不知。兵判吏判銓衡之重任。予其可不知。至於國事。當其時也。予不知。誰當知之。在昔孝廟戊戌。先正臣文正公宋時烈。直請東宮參決。又移書時相。勸其贊成。此時孝廟寶籌鼎盛。而顯廟在東宮。春秋方十八矣。然而先正之言。猶汲汲如不及。誠以宗社至計。不可不早也。今我聖祖。以大耋之齡。久在靜攝之中。而予又不在沖年。則攝摠庶政。以代聖勞。豈非名正而理得者乎。渠獨何心。必欲沮搪。惟恐其或成耶。此無他。渠之於予。探試有素。知予之必不徇其意。而縱其所爲故也。是可忍也耶。迺者重臣之疏出。而辭義嚴正。聽政之命下。而朝象淸明。渠輩自知謀不可售。罪不可逭。而急嗾翔雲。投呈凶書。露出溫室樹三字。然後欲夤緣密逕。達之天聽。以爲一經鉤問。則宮僚可除。宮僚除。則聽政可翻。聽政翻。則儲位可危。暗地排布。吁亦巧矣。何幸天不爲渠輩。謀禍不竟作。及夫雲賊之再鞫。眞臓盡綻。明若觀火。其所指使者。豈特獜謙兩賊而已哉。翔雲之轍旣覆。則亦可以少懲。而若淵之章。繼發於卽阼之後。發謀設心。宛一翔雲。而歸獜漢於國邊。以討逆爲迎合。指泰淵以忠赤。至貽書而稱冤者。尤萬萬駭憤。因此庭鞫連設。凶黨悉現。商輅善海。俱以逆家之切姻。乃不滿於重臣之疏。或謂之下語陰慘。或謂之機關陰祕。趾海爲獜漢之門生。受厚謙之蔘饋。卜相之計。將欲何爲。宗廈之說。與誰酬酢。若相簡恒烈。性本奸毒。態又妖媚。締結兩賊。無謀不通。出入書筵。無言不傳。增衍附益喧動流播。其曰。科試起獄。其曰。代點用意云者。皆出於眼無貮極。構誣罔測者。而終至挑發禍機。潛圖翻局。非特此也。勸予除不利之徒。而陷人以大北。擬予以惡言。要予行己巳之事。而密議於直中。傳說於某處。惟此二事。豈爲人臣而萌於心。而發諸口哉。此爲渠之斷案。而萬戮猶輕者也。纘海之與其兄其姪而稔凶。敬彬之曁乃父乃叔而同惡。言之長也。更何多誥。至於養厚泰淵。向在聽政之時。姑先薄竄。而其綢繆於獜謙之間。聯翩於恒簡之際。奸謀祕計。無不符同。陰圖逆節。皆其讓成。實亦萬目所覩。十手所指。大抵。此獄顚末。翔雲恒簡養淵。不過爲嚆矢爪牙。而獜謙兩賊乃其窩窟根柢。然窩窟之中。又有窩窟。根柢之上。又有根柢。予雖不言。人孰不知。已將獜謙等皆賜死。翔雲恒烈相簡善海商輅等。或誅或斃。其餘竝投遠惡地。親製綸音。昭示八方。凡爲我海東臣庶者。尙幸不迷於逆順之辨。無復有訛誤之憂矣。乃若壬午之事。嗚呼。先大王當日處分。如天地之所作爲。不可得以言語喩也。爲嗣王者。惟當尊而守之。置不忍言。玆于聽政後陳章。登極日傳敎。可見予至心至情。今日北面於予者。有或復提此事。欲售翻亂。則此不但爲先朝之逆。卽於景慕宮爲逆。亦於予爲逆。不意賊臣德師。首投凶疏。而一和翰申。接踵而起。顚倒眩幻。罔有紀極。予甚驚痛。亟加嚴鞫。情節盡露。逮連亦多。載翰之造謀狼藉。昭不可掩。載興之知情和應。無復可疑。相老之向國凶言。思之痛心。東讓之同席參聽。罪其可贖。妖腰亂領。旣皆就誅。豺心狼腸。宜各知戢。而又有應元者。本以凶醜之徒。復陳覬覦之章。遣詞之罔測。百倍於德和。而誣逼先朝。指斥乘輿。殆萬古之所無。是皆由予遭時之孔艱。而誰謂大行之仙寢未冷。寡人之黼座未煗。而遽聞此絶悖無倫之言哉。直使予中心怛怛。無樂乎千乘也。蓋其疏文。雖曰。出於其父道顯之手。然首尾委折。有非鄕曲傳聞所可得以知者。而今乃歷歷指陳。有若目覩者然。是豈一道顯之所能辦哉。況其凶疏本草。現提於帳殿。貫通情跡。難逃於抹改。噫。凡此凶論。蓋有所本。醞釀旣深。蓄伺已久。殆不覺其咫尺䝱持。無所不有。則德師應元。特其支流餘葉。而冥冥之中。又安知有幾德師應元哉。言念及此。懍然寒心。姑以刑期無刑之意。前戮德師諸賊。後誅應元父子。以懲無識醜類之爲人募䝱者。嗚呼。諸般之惡逆旣治。一國之是非大定。從今以後。革舊圖新。斥邪扶正。五刑用討。庶不墜於倫常。一心永肩。期同休於家國。故玆敎示。想宜知悉。
정조 0년
丙申八月二十四日辰時。上詣崇政殿。頒敎入侍時。都承旨洪國榮。左承旨李義翊。右承旨李秉鼎。左副承旨金鍾秀。右副承旨兪彦鎬。同副承旨鄭元始。假注書柳孟養吳泰彦。記注官金鳳顯。記事官卜台鎭。以次侍立。上具布翼善冠布圓領。乘輿出顯謨門時。上曰。政官入侍。吏曹參判徐浩修進前曰。判書李重祜。牌不進。參議未差。小臣獨政未安。何以爲之。敢稟。上曰。仍爲之。出擧條上詣齋殿。改衰服。詣孝明殿。行展拜禮。朝上食親祭後。上還御齋殿。改布翼善冠布圓領。乘輿時。下敎曰。望筒入之。仍爲落照。命書傳敎曰。新除兩司。待下批牌招。又曰。新除玉堂。一體牌招。出榻敎上御崇政殿。百官入庭四拜。上曰。宣敎官。高聲讀敎文。又曰。今番敎文。謄置藝文館。御批本草。則出給製進藝文提學鄭履煥。上曰。宣箋官擇差之意。昨已下敎。其已申飭否。元始曰。擇差云矣。上曰。新除臺諫玉堂。何不牌招耶。注書推考。出榻敎讀敎箋賀禮訖。領敦寧金陽澤。判府事李溵。左議政金尙喆。右議政鄭存謙。以次進前。陽澤溵曰。臨殿頒敎。義理明正。亂逆自戢。不勝欣抃。尙喆存謙曰。親臨頒敎。義正理明。一布中外。亂逆自消。伏惟孝光前代。慶動八域。臣等不勝欽仰。日前黃景源。以編輯垂後事。有所仰達。今頒敎事實。別爲輯錄。垂示來後爲宜。上曰。然矣。命書傳敎曰。臨殿布告者。欲使中外臣庶。咸知亂逆之源。不至誑惑之歸也。其首尾源流。有非可悉於敎文者。大臣旣有筵奏。其在正義明理之道。不可無一編成書。昭示來後。開局纂輯等節。依例擧行。尙喆曰。楊州以陵園奉安之地。今番幸行後。有稟處軫恤之命。臣不勝欽仰。從前施惠之政。蕩減結錢。移施還耗。而聞於其間。不無生弊之端。今年則還耗之金數蕩減。最爲窮民之實惠。以此擧行。何如。上曰。依爲之。尙喆曰。該邑還耗中。自有不可不公下者云。此則以結錢。自備局。量宜區劃。何如。上曰。依爲之。出擧條命書傳敎曰。承旨房仍。又曰。推考房承旨入侍。出榻敎上乘輿出崇政門。由廣達門入大內。諸臣以次退出。
정조 0년
丙申八月二十四日巳時。上御尊賢閣。推考房承旨入侍時。左承旨李義翊。假注書吳泰彦。記注官金鳳顯。記事官卜台鎭。以次進伏訖。上命書傳敎曰。臚唱之聲。反不如申飭之前。今則不可恕以令前。今日宣箋目官引儀。問名汰去。贊儀。則昨日特敎之下。恬不知畏。以此等引儀塡差。極爲駭然。當該贊儀。亦爲汰去。上曰。改建堂上具允鈺。漢城判尹蔡濟恭入侍。出榻敎允鈺進伏。上曰。景慕宮役事。至何境耶。允鈺曰。已築基址。立柱上樑。當從近爲之矣。濟恭進伏。上曰。卿陞輔國之後。今始見矣。京兆之任不輕。卿豈以五日京兆爲之耶。必期修擧焉。近來卒更。何如。而借家奪家之弊。有也否。濟恭曰。卒更則先王朝。一番申飭之後。別無亂雜之弊。而借家奪家之禁。卽我先大王五十年苦心之一大政也。豈復有借奪之習。而但於年前。泰淵李章吾之買基廣構也。多有閭家所入者云矣。上曰。卿旣在其職。必更加振刷焉。又曰。戶籍。何時始爲之耶。濟恭曰。明年爲戶籍式年。而年例京畿近道。則文書磨勘在歲前。外方則明年三四月。爲限磨勘矣。上命義翊曰。闡義昭鑑開刊時。堂郞謄錄入之。諸臣以次退出。
정조 0년
丙申八月二十四日午時。上御尊賢閣。藥房副提調。持湯劑入侍時。副提調洪國榮。假注書柳孟養。記注官金鳳顯。記事官卜台鎭。醫官慶絢。以次進伏訖。絢奉湯劑進前。上進御。上曰。科日漸近。而科弊尙未矯正。將若之何。國榮曰。科擧之爲弊積久。如不爛商博議。則不可猝然變通矣。上曰。然矣。若欲急速矯弊。則習俗實難猝變。漸次矯救。亦何妨乎。國榮曰。大抵。治道始學問。爲學不可躐等。求治亦不可太速。每見殿下。雖孜孜爲治。而猶有太速之慮。此無他。本原上工夫。或有躐等之患而然乎。寬緩不迫。優游浸漬。此治心治國之道也。萬機甚煩。一心難持。雖在悤撓於事務之中。必也反躬省察。一事一令。動合天則。則日計不足。月計自當有餘。進益之效。不可量也。上曰。所陳切實。而太速躐等之言。爲予第一勉戒也。可不體念。國榮曰。講學不可少間。頻開講筵。溫繹經義。而無時召對。討論史記。則窮格。爲爲學之切要處也。上曰。雖緣機務之煩。而或闕講筵。心常自恧。所奏又是懇至。當加意講學。命讀禁府公事訖。命書判付。命退去。諸臣以次出。
정조 0년
丙申八月二十四日申時。上御尊賢閣。戶判入侍時。戶曹判書鄭弘淳。同副承旨鄭元始。假注書吳泰彦。記注官金鳳顯。記事官卜台鎭。以次進伏訖。上曰。戶判。往見慈慶堂役事乎。弘淳曰。連爲往見矣。上曰。郞廳鄭志儉。旣承面敎。依此擧行爲。可矣。聞今番勅使。則一次出來云。應接所費。似有所減矣。弘淳曰。誠多所減矣。上曰。乙亥五月日記取入。賤臣泰彦。承命出來取入。弘淳奏曰。均賑兩廳米儲。本自苟艱。每患拮据繼用。今年三南穡事。頗有登熟之望。且聞穀價甚賤。在前如此之時。有軍保作米之事。至於以錢貿米。前此雖不能無弊。而卽今諸道道臣。其於便民利國之事。必當誠心做得。勿限多小。使之量宜擧行。似好。而俱非有司之臣。所敢擅便。令廟堂稟定分付。何如。出擧條上曰。依爲之。弘淳曰。良娣房供饋。本有定例。今旣如前進排。則數年以來。月致米太之例。自當停止。故敢達矣。出擧條上曰。依爲之。弘淳先退。上命元始。讀日記。命書傳敎曰。闡義昭鑑編輯時。都提調。開政備擬。有落點之例。昭在政院日記。今日堂郞差出。當在都提調擬望受點之後。而草記先入。似是未諳前例。政官牌招開政。纂輯廳都提調。卽爲擬望事。分付銓曹。諸臣以次退出。
정조 0년
都承旨洪國榮藥院直。左承旨李義翊坐。右承旨李秉鼎坐。左副承旨金鍾秀受由在外。右副承旨兪彦鎬坐直。同副承旨鄭元始坐直。注書二員未差。假注書柳孟養藥院直徐龍輔病吳泰彦仕直。事變假注書朴天行仕。
정조 0년
莊烈王后。忌辰齋戒。
정조 0년
傳于金鍾秀曰。左副承旨入侍。
정조 0년
傳于鄭元始曰。兵曹判書入侍。
정조 0년
兪彦鎬啓曰。大司成鄭民始。依下敎來待矣。傳曰。入侍。
정조 0년
傳于兪彦鎬曰。明日製述試所承旨。右承旨爲之。
정조 0년
兪彦鎬啓曰。纂輯廳都提調金尙喆鄭存謙。依下敎來待矣。傳曰。入侍。
정조 0년
傳于鄭元始曰。中官不爲待令。中官金壽敏高夢賢金興福陳國枰吳喜謙金祐章等。事當禁推。而明日殿座相値。安徐。從重推考。不爲申飭內班院掌務中官。發牌立庭申飭。
정조 0년
兵曹口傳政事。以李命植爲副摠管。嚴思晩朴天衡爲文兼。尹任商爲群山僉使。
정조 0년
兪彦鎬。以成均館言啓曰。臣伏承本館草記批答。招致諸生。傳宣聖旨。仍以成命旣降。不敢違越之意。反覆勸諭。則諸生等。以爲昨日伏見備忘下者。不勝惶懍。其在自處之道。不得不相率捲堂矣。伏奉勸入之命。臣等私義。雖有難安者。決不可入堂。而聖敎之下。亦不敢膠守微見。謹當還入云。仍設食堂。臣則退去之意。敢啓。傳曰。知道。
정조 0년
李義翊。以義禁府言啓曰。因本府啓辭。安東兼任英陽縣監洪樂舜。拿問定罪事。允下矣。洪樂舜。時在任所云。依例發遣府羅將。拿來。何如。傳曰。待待命拿囚。
정조 0년
傳于兪彦鎬曰。再昨日三司合啓。兩司合啓及府院前啓。不爲入啓。
정조 0년
丙申八月二十五日卯時。上御尊賢閣。都承旨入侍時。都承旨洪國榮。假注書柳孟養。記注官金鳳顯。記事官卜台鎭。以次進伏訖。國榮曰。夜來聖體。若何。上曰。一樣矣。國榮曰。寢睡。何如。上曰。善寢矣。上曰。纂輯凡例。當商量爲之矣。國榮曰。會同後可當商確爲之矣。上曰。大司成入侍。出榻敎國榮曰。今番纂廳之設。專在於明義理正是非。堂后日記。速爲修整。然後諸堂郞。可能洞悉其顚末矣。上曰。予曾在東宮時箚錄者。當於其中。錄出肯䋜。以示凡例。先爲議定。好矣。命退去。諸臣以次出。
정조 0년
丙申八月二十五日辰時。上御尊賢閣。左副承旨入侍時。左副承旨金鐘秀。假注書吳泰彦。記注官金鳳顯。記事官卜台鎭。以次進伏訖。上曰。左副今作覲行乎。鍾秀對曰。今朝發去矣。上曰。亦當有華陽書院之行。必趁限內卽還焉。對曰。下去之後。若無故。則雖限前。當上來矣。上曰。無事往返也。仍命退出。
정조 0년
丙申八月二十五日未時。上御尊賢閣。兵判入侍時。兼兵曹判書具善復。右承旨李秉鼎。假注書吳泰彦。記注官金鳳顯。記事官卜台鎭。以次進伏訖。上曰。明日科擧時。禁軍陪立。善復曰。以入直禁軍擧行乎。上曰。然矣。禁軍廳屋壁。多有頺落處。修補堅築。可也。命書傳敎曰。明日製述時。儒生硯具許入試紙。自試所頒給事。分付。又命書傳敎曰。明日試士。卽始初之擧。而在儒生。亦是初見之日。禮儀不可草率。令大司成預爲指揮東西齋生。分東西庭。序齒以坐。書冊隨從。一切嚴禁事。分付。大小場中之設置禁亂官。近作騈拇之騈拇。事甚無謂。亦令政院試所承旨。發牌該郞。以如有慢忽。其所重繩。斷不饒貸之意。各別嚴飭。善復奏曰。卽伏見全羅右水使李鼎炳啓本。則群山新僉使曺潤寬。誤以左隻兵符。傳授到任。故今始右隻換佩云。而頃於關西一邊將。本營管下兩邊將。皆以誤佩左隻。竝施罷黜。則今此曺潤寬之矇不覺察。因循誤佩赴任之罪。不可仍置。依他鎭例。一體罷黜。何如。上曰。依爲之。出擧條善復曰。靑坡蘆原兩驛。近甚凋殘。且經陵幸。則驛卒等處。戶曹太惠廳米。題給。已成規例。丁丑年。米太各一百石題給。庚辰年。三次陵幸時。皆以米太各五十石。連有題給。今年國役稠疊。不可顧恤。依近例米太各五十石。題給事。出擧條分付。何如。上曰。依爲之。出擧條命書傳敎曰。慈慶堂石築處。來頭不可不植木。兵判。本來練熟此等工役。營建畢後。進詣。與戶判相議。着意擧行。又命書傳敎曰。群山僉使代。口傳差出。上曰。大司成入侍。出榻敎鄭民始進伏。上曰。到記儒生。何其數少也。民始曰。日昨勸入時。儒生入來者多。而又有疏錄修成後食堂之議。故或有還出之人。自致數少云矣。上命書傳敎曰。科擧之頻數。卽一痼弊。而明日殿講。卽日次也。始初之擧。有難停廢。雖命爲之。春秋又有到記殿講之例。今月又是到記之當月。而決不可各設。明日日次。殿講。當兼行秋到記殿講。右副承旨。馳詣太學。今日夕食堂到記取來。竝付明日製講事。分付。又命書傳敎曰。纂輯廳都提調入侍。會同於賓廳。開局於闕內公廨事。分付。諸臣以次退出。
정조 0년
丙申八月二十五日申時。上詣孝明殿。夕上食親祭入侍時。左承旨李義翊。同副承旨鄭元始。假注書吳泰彦。記注官金鳳顯。記事官卜台鎭。以次侍立。上以視事服。詣齋殿。改衰服。仍詣孝明殿。行展拜禮。詣盥洗位。盥手拭手。詣尊所。義翊酌酒。元始受酒。上詣神位前跪。義翊奉香。元始奉爐。上三上香。執酌獻酌。仍降復位。哭四拜。出御齋殿。上曰。不卽待令中官文鳳億。越俸一等。出榻敎仍還大內。諸臣以次退出。
정조 0년
丙申八月二十五日酉時。上御尊賢閣。纂輯廳都提調入侍時。左議政金尙喆。右議政鄭存謙。同副承旨鄭元始。假注書吳泰彦。記注官金鳳顯。記事官卜台鎭。以次進伏訖。尙喆存謙曰。昨日臨殿勞動之餘。聖體。若何。上曰。一樣矣。今日纂輯廳會同。其已爲之否。尙喆曰。爲之矣。日昨取見闡義昭鑑。旣無提調擬望受點之事蹟。故未諳前例。徑先草記。極涉惶悚矣。上曰。今此纂輯條例。其已講定耶。尙喆曰。綸音似當弁於卷首矣。存謙曰。李福源。終不入參於纂輯會同。事甚未安矣。上命書傳敎曰。纂輯堂上李福源之尙今引義。萬萬過矣。況處義前後。旣已曲諒。則尤何敢一味自劃。姑先推考。卽爲牌招。又曰。纂輯堂上徐浩修。郞廳尹弘烈李敬養。兼帶摠管文兼。竝改差。其代。口傳差出。出榻敎尙喆曰。備局有司堂上徐浩修。謂之見差於其叔之代。引以爲嫌。尙今不出。萬萬過矣。而與其一向相持。毋寧姑爲許遞。使之行公於備堂。何如。上曰。依爲之。出擧條尙喆曰。纂輯堂上中洪國榮。今方責成於撰修之任。而所帶槐院提擧尙不行公。事甚未安。各別申飭。卽令察任。何如。上曰。依爲之。出擧條上謂尙喆曰。明日入來。纂輯條例。更加商確焉。尙喆曰。臣則不敢入來於明日矣。更何敢參涉於試事乎。上曰。卿言萬萬過矣。卿若不爲入來。則明日之科。不可設場矣。尙喆曰。臣豈敢有忽於供職。而科試。則決不可復爲參涉。伏乞聖明。曲諒危苦之情。毋奪溝瀆之志焉。尙喆存謙。先爲退出。上曰。大司成入侍。都承旨入侍。出榻敎鄭元始洪國榮。進伏。上曰。注書出去。儒生到記。催促入之。賤臣泰彦。承命出來。未及入奏。諸臣退出。
정조 0년
傳于兪彦鎬曰。昨已下敎。更無可諭。而待命官入來。然後當開講。卽爲入來之意。遣史官。傳諭于講經命官。
정조 0년
洪國榮啓曰。左議政金尙喆。未承試命。致速飭敎。罪在違慢。走伏金吾。恭竢重勘。傳曰。左相勿待命事。遣史官傳諭。命召仍爲傳授。
정조 0년
鄭元始。以禁衛營言啓曰。來九月當九番右部中司屬全羅道五哨軍兵。逢點實數六百五十二名。已爲點閱整齊。來九月初一日。與內外各處入直將官軍兵等。依例替代後。舊軍放送之意。敢啓。傳曰。知道。
정조 0년
又以禁衛營言啓曰。來十一月當右部右司屬全羅道五哨軍兵。來十月二十五日京中逢點。依例準二朔立番之意。本道監兵使處。預爲知委。何如。傳曰。允。
정조 0년
又以御營廳言啓曰。本廳來九月十月兩朔應立後。部前司屬江原道二哨京畿左道三哨。合五哨軍兵六百七十名。已爲逢點整齊矣。九月初一日。與右部後司軍兵替代後。舊軍放送之意。敢啓。傳曰。知道。
정조 0년
又以御營廳言啓曰。本廳來十一月十二月兩朔應立後。部左司屬京畿左道三哨。右道二哨。合五哨軍兵。十月二十五日。京中逢點。十一月初一日。與前司軍兵。當爲替代立番。趁期調送事。本道監司處。依前知會之意。敢啓。傳曰。知道。
정조 0년
以黃海監司狀啓。渰死人。傳于鄭元始曰。令本道恤典擧行。
정조 0년
判府事李溵箚曰。伏以虞卒已訖。聖孝靡逮。縟儀荐擧。國勢益鞏。臣不勝悲喜交竝。臣卽伏奉殿講考官之命。今玆親臨講製。卽我聖上一初盛擧。昵侍耿光。與覩嘉休。在臣實榮且幸矣。固當竭蹶之不暇。而第臣自昨日。舊患癖積。忽又發作。衝亘刺痛。呼吸喘急。若將頃刻殞絶。雜試艾焫。有升無降。終日達夜。昏昏叫倒。不省人事。以此危綴之形。萬無趨入之望。玆不得不略控短箚。仰瀆崇聽。伏乞聖慈。俯賜矜諒。仍降威罰。俾試事毋缺。危喘獲延。千萬顒祝。取進止。答曰。省箚具悉卿懇。以疾未參。何傷之有。命官旣已變通。卿其勿辭。安心調理焉。仍傳曰。此批答。遣史官。傳諭于李判府事。
정조 0년
丙申八月二十六日辰時。上詣崇政殿。到記儒生製述殿講入侍時。都承旨洪國榮。左承旨李義翊。右承旨李秉鼎。右副承旨兪彦鎬。同副承旨鄭元始。假注書柳孟養吳泰彦。記注官金鳳顯。記事官卜台鎭。以次侍立。上具布翼善冠布圓領。乘輿出廣達門。入崇政門。仍詣孝明殿。行展拜禮。仍御崇政殿。國榮奏曰。承史未入侍之前。侍衛徑先入去。其先入者。推考。何如。上曰。依爲之。出擧條國榮曰。左議政金尙喆。旣違講經。命官召牌。待罪金吾。來納命召。敢稟。上曰。左相勿待命事。遣史官傳諭。命召仍爲傳授。出傳敎上曰。李判府事。爲殿講命官。出傳敎製述命官右議政鄭存謙。讀券官前大提學李徽之。藝文提學鄭履煥。對讀官大司成鄭民始。行副司直徐有防。宗簿正尹弘烈。副司果金憙。以次進伏。上親題問策。懸題後。上曰。製述試官退待。上還御齋殿。上曰。都承旨入侍。李判府事箚子入之。出傳敎又曰。殿講命官。右相爲之。出傳敎上御崇政殿。講經命官右議政鄭存謙。考官判尹蔡濟恭。吏曹參判徐浩修。參考官行副司直南玄老。行副司直金普淳。修撰金觀柱。副司果尹尙東。以次進伏。上曰。講書以書傳落點。今講則不可以音釋取之。必擇其文義通暢者取之。爲可矣。存謙曰。然矣。諸生以次進講。上曰。講生呼名時。何其越次耶。當該注書推考。出榻敎幼學文燦奎爲純通。幼學金致泳又爲純通。上問于致泳曰。汝何居乎。致泳對曰。居於平安道定州矣。上曰。爲人甚精緊矣。分付試所。純通人。則勿爲出送。使之待令於闕內。成均館東西齋儒生。畢講後。上曰。講官少退休。六房公事入之。諸承旨讀公事。上命書傳敎曰。留守之紀律。常時若嚴。則初豈有偸竊內帑之事。又豈有結案罪人逃躱之事乎。經歷固有不察之失。身爲居留之臣。其所狀聞。了無引罪之意。揆以廉防。極爲壞損。江華留守李瀰。爲先緘辭。從重推考。欲知委折。經歷朴師郁。姑勿罷黜。拿問處之。又命書傳敎曰。上言回啓中。令本道査處者。竝令從速回啓事。分付諸道。讀公事訖。講官進伏。四學儒生。次次入講。皆爲純不。上曰。四學儒生。無一應講者。其不爲通讀而然耶。此儒生等。入於誰。某爲大司成時。而何大司成。爲通讀耶。知入。其中講生安景明者。全不開口。上曰。汝入於通讀耶。景明曰。入於通讀也。上曰。何大司成時。爲通讀也。景明曰。洪述海爲大司成時。入於通讀矣。上命書傳敎曰。身爲士子。惡逆至親。具姓奏對。極爲無狀。當該儒生。令大司成問名停擧。上曰。四學儒生之全不應講。無或終日等待。不爲療飢而然耶。大司成與同成均。率諸生食堂于東月臺。上曰。旣有飭敎之下。場中何不嚴肅耶。試所承旨。推考。出榻敎又命書傳敎曰。聞試所承旨所奏。禁亂官其涉怠忽。麗春門禁亂官問名。爲先拿處。食堂罷後。諸生以次入講。亦無善爲應講者矣。講畢。招入純通儒生文燦奎金致泳兩人。命入詩傳。爲比較。兩人皆純通。又命入周易比較。又皆爲純通。上曰。試士之道。周施反復。實爲好事矣。又命入中庸。燦奎爲純通。致泳又復純通。又命入大學。燦奎誤讀一字爲不通。致泳爲純通。上曰。今日試講。至於五書。賜第無足惜矣。仍命書傳敎曰。科制姑未變通。當遵前例。今日殿講時。居首儒生幼學金致泳。三經純通。庸學亦皆純通。直赴殿試。幼學文燦奎。三經中庸。雖皆純通。大學比較旣不通。直赴會試。其餘略粗儒生。各賜紙三卷筆三枝墨三笏。上曰。試所承旨入侍。秉鼎進伏。上曰。諸生。有畢製呈券者乎。秉鼎曰。只捧八張矣。上曰。有不製者乎。秉鼎曰。擧皆制作。而尙多不爲始書正草者矣。又奏曰。旣有火具備給之下敎。故方使等待燭火矣。上曰。納券時。使軍士。呈券於臺下。收券官及書吏。坐於臺上納券而試所承旨。看檢。可也。講經儒生金致泳。命付殿試後。命國榮呼新來。進退以出。上曰。夜旣深矣。催促納券後。覆帳。收券畢後。上乘輿出崇政門。由興泰門御興政堂。下敎曰。試所承旨。持試券與製述試官偕入。
정조 0년
丙申八月二十六日戌時。上御興政堂。製述試官入侍時。命官右議政鄭存謙。讀券官前大提學李徽之。藝文提學鄭履煥。對讀官大司成鄭民始。行副司直徐有防。宗簿正尹弘烈。副司果金憙。右承旨李秉鼎。假注書吳泰彦。記注官金鳳顯。記事官卜台鎭。以次進伏訖。上曰。對讀官。持試券進讀。民始讀奏天字軸。上曰。對讀官替讀。有防。讀奏地字軸。存謙曰。大抵地字軸。下於天字軸。天字軸。則有一二張成說者。而地字軸。則全不成說矣。抄置天字軸二張。弘烈又替讀玄字軸。存謙徽之。抄出二張。皆奏曰。此二張。稍勝於其中。而一張則頗純熟。善作之文矣。履煥曰。此文多有妙好處。可批點矣。仍批二三行。上曰。其中三中試券上之。予之意中。有記存者矣。上親自拆見曰。果是意中之人也。俄見其筆法。心疑其人。果是其人矣。自桂坊。已知其善文。且其爲人端雅。頃以慈慶堂事入侍時。予勸見今科矣。果如是善作。眞實才也。試官退出。與大司成出榜以入。又曰。製述入格儒生。明朝來待。出榻敎諸臣以次退出。
정조 0년
鄭元始啓曰。製述入格儒生。依下敎來待矣。
정조 0년
李義翊啓曰。昨日試所承旨入侍事。命下矣。右承旨李秉鼎。今日病不仕進。卽爲牌招。何如。傳曰。允。
정조 0년
傳于李義翊曰。承旨與玉堂上下番。入格儒生。同爲入侍。試所承旨。承牌後入侍。
정조 0년
兪彦鎬啓曰。藝文提學鄭履煥。牌不進推考傳旨。今方捧入。而特敎牌招之下。如是違牌。事甚未安。更卽牌招。何如。傳曰。更爲牌招。
정조 0년
傳于兪彦鎬曰。行司直金漢耆。右尹金龜柱。王大妃殿。承候事來待。
정조 0년
傳于鄭元始曰。戶房刑房兼察。
정조 0년
兪彦鎬啓曰。藝文提學鄭履煥。再牌不進。推考傳旨。今方捧入。而特敎之下。連違召命。誠極未安。所當更請牌招。而一日三牌。有傷事體。何以爲之。敢稟。傳曰。更爲牌招。
정조 0년
以全羅監司狀啓。傳于鄭元始曰。勿待罪事。回諭。
정조 0년
又傳曰。江華府逃躱罪人之跟捕。旣由於經歷之設施。留守之緘辭。經歷之拿處。竝安徐。而留守。則當初之不爲引罪。不可無警。推考。
정조 0년
鄭元始啓曰。卽伏見統制使李邦綏今春夏等褒貶啓本。則平山浦萬戶李楨百。事有疏忽。招謗難免爲目。則宜置下考。而置諸中考。致勤點下。殊無嚴明殿最之意。推考警責。何如。傳曰。允。
정조 0년
洪國榮。以改建都監言啓曰。景慕宮正堂定礎吉日。令日官推擇。則今八月二十七日午時爲吉云。以此日時定礎之意。敢啓。傳曰。知道。
정조 0년
兪彦鎬。以弘文館言啓曰。新除授修撰李魯述。時在江原道原州地。經筵入番事緊。請斯速乘馹上來事。下諭。傳曰。依啓。
정조 0년
鄭元始。以兵曹言啓曰。拆見統制使李邦綏今春夏等褒貶啓本。則平山浦萬戶李楨百。以事有疎忽。招謗難免爲目。則宜置下考。而置諸中考。致勸點下。助羅浦萬戶金象三。以病或妨務爲目。則宜置下考。而置諸中考。殊無嚴明殿最之意。統制使李邦綏。推考警責。平山浦萬戶李楨百。助羅浦萬戶金象三。竝下考施行。何如。傳曰。允。
정조 0년
洪國榮。以議政府言啓曰。開局纂輯等節。依例擧行事。命下矣。今方設廳。而廳號。以纂輯爲名。堂郞。別單書入之意。敢啓。傳曰。知道。
정조 0년
李義翊。以義禁府言啓曰。江華府經歷朴師郁。拿問處之事。傳旨啓下矣。朴師郁時在任所云。依例發遣府羅將。拿來。何如。傳曰。待待命拿囚。
정조 0년
兪彦鎬。以忠勳府言啓曰。慶尙道龍宮居幼學鄭必復。過限不現身。上言內辭緣。依例勿施。何如。傳曰。允。
정조 0년
大司諫李敬玉。司諫李在學。掌令具修溫。獻納李枰。校理趙尙鎭金觀柱。副校理李儒慶。修撰金履正。副修撰尹行修李秉模啓曰。請厚謙母依律處斷。請門黜罪人韓翼謩中途付處。請獜漢厚謙。亟施孥籍之典請領府事金尙福。爲先削奪官爵。門外黜送。措辭見上答曰。不允。
정조 0년
大司諫李敬玉。司諫李在學。掌令具修溫。獻納李枰啓曰。請聖國尙魯諸子。亟施當律。請巨濟府荐棘罪人尹養厚亟令王府。拿鞫嚴問。快正王法。請穩城府定配罪人趾海。黑山島定配罪人纘海更令王府。拿鞫嚴問。快施當律。請薪智島定配罪人敬彬。熊川縣定配罪人成運。亟令王府。更爲拿鞫得情。請還寢尹象厚放歸田里之命。仍施絶島定配之典。請翔雲亟施孥籍之典。請洪樂任亟命王府。拿鞫嚴問。措辭見上答曰。不允。
정조 0년
掌令具修溫啓曰。請大靜縣爲奴罪人金壽賢。依律處斷。請鏡城府定配罪人洪述海。依律處斷。請東萊府定配罪人元義孫。依律處斷。請副司直洪龍漢。遠地定配。請罷乙未五月庭試榜。請鏡城府定配罪人尹彝復。依律處斷。請爲奴罪人河翼龍金重得。亟命王府。拿鞫得情。快正王法。請放逐罪人安大濟。更令王府拿鞫得情。請權正欽卽令王府。拿鞫嚴問。請朔州府定配罪人若鍊。更令王府拿鞫得情。請河東府定配罪人李克生。依律處斷。措辭見上答曰。不允。
정조 0년
獻納李枰啓曰。請南海縣圍籬安置罪人具庠。更令王府嚴鞫得情。快正王法。請大靜縣爲奴罪人金壽賢。更令王府拿鞫嚴問。依律處斷。請副司直洪龍漢。爲先削職。請旌義縣荐棘罪人尹泰淵。亟令王府。拿鞫嚴問得情。快正王法。請金海府定配罪人趙曮。依律處斷。請爲奴罪人河翼龍金重得。亟命王府。拿鞫得情。快定王法。請權正欽。亟令府。拿鞫嚴問。措辭見上答曰。不允。
정조 0년
又啓曰。新除授正言沈基泰。時在京畿楊根地。請斯速乘馹上來事。下諭。答曰。下諭事。依啓。
정조 0년
行副司直李命植疏曰。伏以臣不忠無狀。分甘屛棄沒齒。迺蒙我聖上不世之眷。拔置近密。授以禮房代管。仍之有陞秩之命。繼而金吾摠府。除旨踵辱。臣驚惶感激。罔知所出。夫恩賞。明王之所愼。卿列。命德之器也。罔功而叨恩賞。不才而躋卿列。固已有乖於淸朝綜核之政。況如臣滓穢之賤。其可以冒承也哉。臣於向者。猥暴瀝血之懇。雖未蒙準許。想已俯燭其情實矣。臣之杜門訟愆。已積年所。不自意彯纓結綬。復爲當世之用。而前此一出。秪緣感戴隆渥。怵畏義分。旋因縟儀方擧。淸齋連日。遲回盤礴。不敢遽自引義。以至于此。其爲失去就之節。壞廉恥之防。亦已大矣。臣嘗聞君子之敎。慕古人之行。當官莅職。常若有所顧畏。不欲全然放倒。一自負罪以來。輾轉郞當。觸處愆尤。眞所謂立身一敗。萬事瓦裂者也。噫。常人之情。誰不願揚于王庭。策名淸時。而況臣躬逢仁聖之主。偏承雨露之私。蹈赴隕結。不足以酬其萬一。則區區寸忱。豈不欲忘身奔走。隨處殫竭。以圖桑楡之收。涓埃之效。而其於罪大而難贖。行虧而難復。何哉。且臣質性駑下。知識儱侗。無當於百執事之一。而數十年貞疾。漸益沈痼。聽重視昏。神識荒耗。煩中喘急。眩瞀終日。則雖欲自力於事爲之。末亦不可得也。夫其情勢之不可進如此。才力之不可强又如此。甘自居於逋慢之科。而不得齒於淸明之世。臣之情。良亦悲夫。今若自諉以微諒難守。聖恩難孤。自同平人。唐突出脚。則從前處義。俱屬虛假。其謂屛伏者。卽所以媒進也。其謂自守者。卽所以賭榮也。此豈臣分之所敢出哉。百爾思量。寧犯違命之罪。未敢爲進身之計。玆申由中之懇。仰籲體下之仁。伏惟聖明。無幽不燭。容光必照。無物不遂。人欲天從。伏乞將臣新授職秩。亟命收還。竝勘臣前後辜犯。以警具僚。以肅朝綱。不勝大願。答曰。省疏具悉。卿勿過辭察任。
정조 0년
司諫李在學疏曰。伏以謁陵拜園。聖慕克伸。臨殿頒敎。邦慶維新。臣不任區區攢祝之至。仍伏念臺職至重也。臣姿至庸也。而乍遞旋縻。殆若非臣莫可者然。在臣身則固榮矣。其於淸明掄揀之政。恐不宜若是苟艱。臣且惶且感。繼之以訝惑也。噫。今此所叨。夫豈臣復冒之地哉。衷情之至苦。踪地之至蹙。臣不敢覼縷。而其不可抗顔揚揚。更蹈狼狽之轍也。明矣。臺端一步。便是臣鐵限。而日前誕誥。卽我殿下之一初大朝會也。亂逆旣誅。歡忭普切。臣遂拚棄私義。粗伸常分。而臨急暫膺。非敢爲因仍蹲據計也。以萬萬不自安之心。叨萬萬不可出之職。必遞之義。參倚前衡。況今凶逆雖已略治。根柢猶未盡除。此時言官。尤宜遴選。則豈容以如臣情地難冒者。苟然虛縻。以曠其職也哉。且臣有目下情理之懇迫者。臣母素患虛勞。便成半生貞疾。源委旣深。進退無常。近又兼以泄痢。症形甚劇。飮啖全減。眞元益脫。臣左右扶將。方寸焦熬。以此情私。萬無離捨供職之望。玆敢疾聲仰籲於仁覆之下。伏乞天地父母。察臣踪之危蹙。諒臣情之至懇。亟降鐫削之命。俾全微諒。仍治瀆擾之罪。以昭法紀。千萬幸甚。答曰。省疏具悉。行公何傷。爾其勿辭。救護母病焉。
정조 0년
丙申八月二十七日。兼春秋張顯慶。刑曹啓目罪人尹起莘。加刑啓。傳曰。依前推問爲良如敎。
정조 0년
刑曹啓目罪人奴金伊加刑啓。傳曰。除尋常。各別嚴刑。期於得情爲良如敎。
정조 0년
丙申八月二十七日辰時。上御尊賢閣。都承旨入侍時。都承旨洪國榮。假注書柳孟養。記注官金鳳顯。記事官卜台鎭。以次進伏訖。上曰。藝文提學鄭履煥。牌招。出榻敎上曰。昨日入格儒生。食後待令。試紙三張。亦爲待令。國榮曰。非面試而不幾近於面試乎。似有迫切之慮矣。上曰。此旣非會試後。面試卽試才而已。何迫切之有。命退去。諸臣以次出。
정조 0년
丙申八月二十七日午時。上御尊賢閣。同副承旨入侍時。同副承旨鄭元始。假注書吳泰彦。記注官金鳳顯。記事官卜台鎭。以次進伏訖。上曰。昨日試所承旨玉堂上下番。率入格儒生詣閤。出榻敎玉堂趙尙鎭吳大益。右承旨李秉鼎。儒生鄭志儉。來待閤外。上曰。承旨入來。玉堂及儒生。姑俟庭下。肅謝後入來。又曰。注書出去。闕內入來書吏中。能書書吏一名。待令事。分付。且令禮房書吏。紙筆墨等待。秉鼎進伏。上曰。注書。問儒生喫飯與否。賤臣泰彦。承命出來問之。則志儉曰。未及喫朝飯矣。以此入奏。上曰。當頒賜儒生所喫之物。須盡心製呈之意。分付儒生。尙鎭大益進伏。上親題問策書訖。使尙鎭。讀奏懸題後。上曰。玉堂退待。尙鎭大益退出。元始亦退出。上曰。試所承旨。場中待令。而史官亦勿出去。又謂秉鼎曰。儒生昨日所製。雖可謂善作。而全不爲捄措。今日則。必善爲捄措之意。分付儒生。上曰。他承旨入侍。左相入侍。出榻敎左議政金尙喆。左承旨李義翊進伏。尙喆曰。昨日終宵勞動之餘。聖體。若何。上曰。一樣矣。卿見昨日策題及儒生所製乎。對曰。未及見也。上曰。昨日親題及科作入之。尙喆曰。纂輯節目。今玆釐正等待矣。上命義翊。讀奏訖。上曰。聽政事。不難纂述。而壬午事。實有持難者。須十分商量爲之。可也。又曰。纂輯堂上蔡濟恭黃景源李福源入侍。出榻敎濟恭景源進伏。上命義翊。讀策題及儒生。科作訖。又命濟恭。讀今日策題。上謂尙喆濟恭景源曰。今日之題。何如昨日之題乎。皆對曰。昨日則問之以治亂。責之以治道。誠有光於大哉之言。而今日則發策文武勵精揆奮。文詞之富麗。意趣之卓越。猶有勝於昨日之題矣。上曰。昨日儒生倉卒製呈之能如是者。可謂難矣。而今日之又復善作。尤爲難矣。此後試士。皆以策問。則似可得實才矣。皆對曰。策問實非不文之士所可能也。連試表策。間或以論。則其於作成之方。似有彬蔚之美矣。肅廟朝。全以表策試士。其時士子。多有能文之人矣。上曰。先王朝。全以賦取士。雖多倖科。而在士子。實爲沒世不忘之德矣。若不以賦試取。則不文之士。其何得科名耶。皆對曰。然矣。上謂濟恭景源曰。纂輯事。已有酬酢於左相。而卿等之意。何如。聽政義理非難。而壬午事。有不忍更提者矣。卿等更思之。皆對曰。聖敎誠然矣。尙喆曰。右相及前大提學李徽之。同爲入侍。似好矣。上曰。卿等姑退。當徐有所下敎矣。以次退出。同副承旨鄭元始進伏。上命書傳敎曰。近以朝家多事。久停賓對。再明日日次。又値親祭齋戒。次對。明日爲之事。分付。又命書傳敎曰。孝明殿朔祭。親行親押後。詣齋殿。依此知悉。元始退出。左承旨李義翊進伏。上曰。今日爲無故日。而金吾開坐。尙不爲之者。何也。注書出去。招致當直都事。問時囚罪人名數以聞。賤臣泰彦。承命出來。招致當直都事問之。則時囚合爲七名云矣。以此入奏。上命書傳敎曰。金吾滯囚可悶。今日內。卽爲開坐。捧供以聞。上曰。藝文提學牌去來申飭。又曰。坐直承旨入侍。前大提學李徽之入侍。行司直金漢耆入侍。出榻敎同副承旨鄭元始。御營大將金漢耆。進伏。上謂漢耆曰。金龜柱。入參於纂輯廳會同乎。對曰。今月之內。姑不欲出入於公會。故不爲入參矣。上曰。其令龜柱。明日承候於大妃殿。漢耆退出。副提調洪國榮。醫官慶絢。持加減心腎湯進伏。上進御。儒生鄭志儉納券。上曰。姑置之。命國榮書傳敎曰。昨日到記儒生製述居首生員鄭志儉。直赴殿試。之次進士朴𤨆。直赴會試。又命國榮。呼志儉新來。進退以出。命元始書傳敎曰。科時在近。情理切急者外。諸臣呈單。一倂勿捧。
정조 0년
丙申八月二十七日戌時。上御尊賢閣。前大提學入侍時。前大提學李徽之。對讀官趙尙鎭吳大益。右承旨李秉鼎。右副承旨兪彦鎬。假注書吳泰彦。記注官金鳳顯。記事官卜台鎭。以次進伏訖。上命徽之。讀策問題訖。命尙鎭讀試券。上亟稱善製。特下御批。使之付簽。使徽之。又爲批點。命書三中。卽命志儉入侍。徽之尙鎭大益秉鼎。先退。命彦鎬書傳敎曰。昨日製述居首儒生鄭志儉。今又臨軒試策者。昨日場中。固已嚴矣。非以疑其倖點也。欲觀才蘊之展盡也。而先命直赴於更試之前者。亦欲示更試非面試之意也。觀此對策。不但有御批處。今日之對。勝於昨日。宜有褒賞之典。特賜紙三卷筆三枝墨三笏。上曰。儒生退去。明日入來受賞。命彦鎬讀公事訖。命退。上曰。次對兼行晝講。依時刻來待。出傳敎以次退出。
정조 0년
兪彦鎬啓曰。刑曹參議柳孟養。除拜後過三日不爲出肅。依定式推考警責。仍卽牌招察任。何如。傳曰。允。
정조 0년
鄭元始啓曰。今日次對。兩司長官。當爲進參。大司憲具㢞。卽爲牌招。以爲進參之地。何如。傳曰。允。
정조 0년
以備忘記。傳于兪彦鎬曰。厚謙不可置之先大王屬籍。而與其母有間。況是螟蛉之類耶。旣非骨肉。其令歸本宗。
정조 0년
吏批。口傳政事。遠接使單蔡濟恭。問禮官單趙尙鎭。
정조 0년
鄭元始。以都摠府言啓曰。今日入直內三廳武兼禁軍及殺手等技藝。中日廳習射。而武藝別監軍兵等。出去景福宮。試放事。請出標信。傳曰。知道。
정조 0년
又以都摠府啓曰。副摠管李昌運。以今日入直武藝別監軍兵等。中日試放事。景福宮晝仕出去之意。敢啓。傳曰。知道。
정조 0년
以平安監司狀啓。寧邊獨倉面居軍人李於仁者等。渰死嚂死事。傳于鄭元始曰。令本道恤典擧行。
정조 0년
兪彦鎬。以禮曹言啓曰。備忘記。厚謙不可置之先大王屬籍。而與其母有間。況是螟蛉之類耶。旣非骨肉。其令歸本宗事。命下矣。依聖敎。厚謙罷繼歸本宗。當初立案事。當收取燒火。故招致其事知奴子。使之現納。則以爲年前厚謙家失火時。立案。亦入於燒燼中云。立案旣已燒燼。則收取燒火一節。今無可論。置之。何如。傳曰。允。
정조 0년
鄭元始。以兵曹言啓曰。本曹佐郞徐郁修。身病猝重。屢度呈狀乞遞。宿衛重地。不可久曠。今姑改差。何如。傳曰。允。
정조 0년
又以義禁府言啓曰。全羅道羅州牧黑山島減死定配罪人纘海。濟州牧旌義縣移配事。命下矣。減死定配罪人纘海。仍前罪目。依例發遣府書吏。自黑山島執捉。仍令押送于旌義縣配所之意。敢啓。傳曰。知道。
정조 0년
執義金亮行疏曰。伏以旻天不弔。先大王奄棄臣民。日月迅駛。山陵已畢。伏惟聖情攀慕。益復罔極。臣始擬進詣近郊。哭辭廞衛。以少洩如喪之慟。而臨期疾作。卒無以自力。銜哀茹恨。生不如死。迺者伏奉除旨。以臣爲司憲府執義兼成均館司業。兩日之中。恩命稠疊。臣誠惝怳恧蹙。不知所以自措。旣又喉舌之臣。以臣病狀。上煩天聽。以至特遣醫官。宣以珍劑。瞻聆所及。莫不欽聳。況臣躬被曠絶之恩。其爲感泣。尤當如何。惟有北望宸極。稽首頌祝而已。噫。臣本庸陋。百不猶人。初非有高尙之操。自潔之志。而特以童幼之日。目擊辛任之禍。門戶傾覆。骨肉分竄。驚駭震剝。因成痼疾。重以孤露終鮮。身世零丁。意思隕濩。忽忽無當世之念。若是者。顧何足與論於問學之實。踐履之工。而銓選之臣。謬意臣居閒日久。或有得於家庭師友之傳。混加通擬於冑筵之任。由是推排。以至于亞憲。臣雖引分蟄伏。終不敢冒應。而惶愧之極。何嘗一日自安也。且臣往在癸未之春。猥被諭召。妄陳難進之義。而辭理不明。未槪天心。自速薄勘。旋蒙收敍。其得以卒獲全安者。寔賴我先大王涵容之德。而臣之杜門訟愆。未敢自齒於恒人者。居然十有四年于玆矣。乃於嗣服之初。湔滌重累。遵依古事。復廁于問議之列。至於今玆所叨之恩數。又益隆重而勤摯。臣以屛廢之餘。首蒙明命。豈不欲進身天陛以伸扣謝之忱。竊附於昔賢西監之義。而況今聖人首出。萬物咸覩。始初淸明。跛躄猶且增氣。臣老而不死。幸値斯會。欲一瞻淸光。退塡溝壑者。私願益耿耿。而惟此風憲之寄。學校之職。俱非如臣賤陋癃癈。所可堪承者。與其玷汚名器。上累新化。無寧早伏違慢之罪。猶可以少安於拙分。況臣狗馬之疾。日加月增。痰癖。充滿育膈。筋骸攣縮。肢節麻木。少失將攝。頃刻欲絶。又自前月。重添別症。出入人鬼。踰越旬望。僅得回甦。而今猶未脫危域。委席㱡㱡。實無復起爲人之望。雖欲蠢動。其勢亦末由也。虛帶重任。爲日已久。尤增惶悶。玆始力疾陳懇。伏乞天地父母。俯賜諒察。亟許遞臣本兼兩任。俾臣得以安意待盡。實公私之幸也。臣無任屛營祈望之至。答曰。省疏具悉爾懇。頃聞爾病。良用慮念。爾章之來。可知爾病之少差。非不爲喜。但遐心邁邁。巽辭太過。虛佇之餘。不覺悵缺。爾以喬木之裔。文章道學。可謂家世相傳。予之願一致之之意。誠深且切矣。爾亦無一見予之心乎。蔘料之賜。卽庖人繼肉之義。爾何過辭。爾其俟病少間。卽爲登道。以副予側席之望焉。仍傳曰。此批答。史官傳諭于司憲府執義金亮行處。
정조 0년
丙申八月二十八日未時。上御尊賢閣。藥房副提調。持湯劑入侍時。副提調洪國榮。假注書柳孟養。記注官金鳳顯。記事官卜台鎭。醫官慶絢。以次進伏訖。絢奉湯劑進前。上進御。命退去。諸臣以次出。
정조 0년
丙申八月二十八日申時。上御尊賢閣。坐直承旨入侍時。同副承旨鄭元始。假注書吳泰彦。記注官金鳳顯。記事官卜台鎭。以次進伏訖。上命元始。讀徒流案。命書傳敎曰。逆賊子姪散配。或有同邑定配所者。殊非嚴討逆之義。令禁府刑曹。區別抄啓。而觀此徒流案。致顯纘海。同配一邑。殊甚疎忽。其時判義禁罷職。又命書傳敎曰。呈告判義禁兼帶許遞。政官。待開門牌招。開政差出。上曰。漢城右尹金龜柱。王大妃殿承候。出榻敎又曰。左右相及纂輯堂上蔡濟恭李福源。明日入侍。出榻敎諸臣以次退出。
정조 0년
都承旨洪國榮藥院直。左承旨李義翊齋直。右承旨鄭民始齋宿。左副承旨李秉鼎齋宿。右副承旨金鍾秀受由在外。同副承旨兪彦鎬齋直。注書二員未差。假注書柳孟養藥院直徐龍輔病吳泰彦仕直。事變假注書朴天行仕。
정조 0년
傳于兪彦鎬曰。大鹿皮十張。水獺皮二十張。入之。
정조 0년
以禁衛營合操頉單子。傳于兪彦鎬曰。合操重矣。明日爲之。
정조 0년
傳于李義翊曰。昨日備忘誤書中官。推考。
정조 0년
李義翊啓曰。改建堂上具允鈺。依下敎來待矣。
정조 0년
有政。吏批。行吏曹判書李重祜進。參判徐浩修受由在外。參議未差。左承旨李義翊進。以李普溫爲承旨。鄭元始爲刑曹參議。金漢耆爲判義禁。趙尙鎭爲軍資正。金宇鎭爲兵曹佐郞。李徽之蔡濟恭爲知春秋。金基良爲禮賓參奉。韓大裕爲砥平縣監。尹欽烈爲工曹佐郞。前掌令任徵夏。職牒還給事承傳。兵批。兼兵曹判書具善復進。參判鄭昌聖入直進。參議柳薰病。參知洪秉纘呈辭受由。左承旨李義翊進。啓曰。慶尙右兵使。今當差出。而擬望之人乏少。同道水使。竝擬。何如。傳曰。允。以李長爀爲慶尙右兵使。姜柱河爲羽林將。朴秀馨爲龜山僉使。沈敏之爲蛇梁萬戶。張忠賢爲平山浦萬戶。金履信爲助羅浦萬戶。金得商爲南村別將。張弼相爲吾村權管。護軍李明運。司直鄭元始。
정조 0년
傳于金鍾秀曰。新除承旨李普溫。牌招。
정조 0년
傳于李義翊曰。都承旨入侍。
정조 0년
金鍾秀啓曰。左右相纂輯堂上蔡濟恭李福源。依下敎來待矣。傳曰。入侍。
정조 0년
傳于李義翊曰。纘海移配。以濟州大靜中擧行。
정조 0년
吏曹口傳政事。以徐有防爲兵曹參知。
정조 0년
傳于李義翊曰。中官乏人。人事幼沖。付過放送。
정조 0년
李義翊。以義禁府言啓曰。纘海移配。以濟州大靜中擧行事。命下。而大靜縣。亦有尙魯緣坐罪人。故全羅道羅州牧黑山島減死定配罪人纘海。濟州牧移配。而仍前罪目。依例發遣府書吏。自黑山島。執捉。仍令押送于濟州牧配所之意。敢啓。傳曰。知道。
정조 0년
丙申八月二十九日。兼春秋張顯慶。禁衛營單子。今日露梁良中新舊番軍兵等合操事。昨已啓下。而雨勢如此。不得行操事。傳曰。合操重矣。明日爲之。
정조 0년
丙申八月二十九日卯時。上御尊賢閣。都承旨入侍時。都承旨洪國榮。假注書柳孟養。記注官金鳳顯。記事官卜台鎭。以次進伏訖。國榮曰。夜來聖體。若何。上曰。一樣矣。國榮曰。寢睡。何如。上曰。善寢矣。國榮曰。同副承旨鄭元始。有實病。實難行公云矣。上曰。同副承旨。聞有實恙云。許遞。其代。今日政差出。出傳敎國榮曰。昨日金吾事。依前下敎擧行云矣。上曰。予果忘却矣。命書傳敎曰。今聞知申所奏。是特敎云。昨日判義禁下敎勿施。上曰。吏議留窠事。注書出去。分付。臣孟養。承命而出。分付後復命。上曰。銓地雖重。此時知申。不可移吏議。故姑爲留窠矣。吏堂之職不輕。而旣不兼藥院副提調。則比予躬孤危。不可比方矣。命讀政望。落點訖。命讀各道狀啓訖。命退去。諸臣遂退出。
정조 0년
丙申八月二十九日巳時。上御興政堂。左右相纂輯堂上入侍時。左議政金尙喆。右議政鄭存謙。纂輯堂上蔡濟恭李福源。右承旨李秉鼎。假注書吳泰彦。記注官金鳳顯。記事官卜台鎭。以次進伏訖。上曰。禮判入侍。出榻敎禮曹判書鄭尙淳進伏。上謂福源曰。何不入參於纂輯會同乎。福源曰。臣之情勢。決不可參涉於文字纂述矣。上曰。不欲參涉之堂上。則退出。可也。福源先退。上曰。慶尙道宮結査出文書。入之。賤臣泰彦。承命出來。取入。上命書傳敎曰。宮結出稅。不但爲經費。亦是爲民除弊。則出稅於戶曹。疊稅於宮房。此反不如不出稅之爲愈也。紀綱所在。萬萬無狀。壽進宮龍洞宮首宮任。令該曹爲先嚴加査問。以啓。濟恭先退。上曰。承旨前望單子入之。出榻敎又曰。新除授承旨鄭民始。牌招察任。出傳敎上謂禮判曰。科擧節目。皆已修正否。尙淳曰。已修正等待矣。上命尙淳讀奏。上曰。今科則拔館試五十人。初試似難矣。對曰。然矣。上曰。殿試時直赴人。入東庭。京初試人。入西庭。鄕初試人。入外庭。似好矣。尙喆存謙曰。如是分製。似好。而當於內外。各有試所次知矣。上曰。然矣。左右相禮判先退。上曰。改建堂上入侍。出榻敎改建堂上具允鈺進伏。上曰。景慕宮上樑。在何日耶。允鈺曰。上樑在初三日矣。上曰。注書出去。上樑文齎去彩轝。待於閤外。戶曹郞廳。持虎皮來待。引儀亦爲等待。又曰。同副承旨入侍。出榻敎同副承旨兪彦鎬進伏。上命秉鼎書傳敎曰。景慕宮上樑文書寫同副承旨兪彦鎬。虎皮一領賜給。彦鎬拜受于庭。上曰。上樑文。則改建堂上受去。允鈺。跪受擎奉以出。上命書傳敎曰。侍衛不可不備。呈告騎堂改差。令該曹口傳差出。又命書傳敎曰。戶判與重臣蔡濟恭。齋殿入侍。上曰。刑曹參議鄭元始。使之謝恩。同爲開坐。出榻敎諸臣以次退出。
정조 0년
丙申八月二十九日申時。上詣崇政門月臺。親押入侍時。都承旨洪國榮。左承旨李義翊。右承旨鄭民始。左副承旨李秉鼎。同副承旨兪彦鎬。假注書柳孟養吳泰彦。記注官金鳳顯。記事官卜台鎭。以次侍立。上以視事服。乘輿詣崇政殿月臺。降輿。改衰服。就板位親押後。仍詣孝明殿。行展拜禮。入齋殿。上曰。都承旨入侍。出傳敎諸臣以次退出。
정조 0년
丙申八月二十九日酉時。上御齋殿。左右相判尹戶曹判書入侍時。左議政金尙喆。右議政鄭存謙。判尹蔡濟恭。戶曹判書鄭弘淳。右承旨鄭民始。假注書吳泰彦。記注官金鳳顯。記事官卜台鎭。以次進伏訖。上問左相曰。今日纂輯廳堂上。誰某入來耶。尙喆曰。李徽之李重祜鄭尙淳入來矣。上問判尹曰。卿以宮結事。問於宮房乎。濟恭曰。各宮房。皆來待。而渠等所告內。以爲京畿。則各宮房。本無納米之事。而只捧錢文。三南。則果有納米云矣。以渠輩所告觀之。則京畿納米。不過道掌輩從中徵米之致。罷之不難。而三南。則各宮房。皆以爲若罷納米。勢難成樣云。此則事勢果如渠等之所告矣。臣意。則京畿本無宮房納米之事。此則依前以純錢捧之。且以三南言之。山郡。則本無納米之事云。此亦依前捧錢。而至於納米等邑。則雖依前納米。勿使道掌往收。而付於戶曹。依大同例。捧入。分給宮房似好。故臣以此。有所商確於戶判矣。上曰。戶判之意。何如。弘淳曰。殿下特軫宮房之弊。思所以釐革之。臣旣在度支。豈不體念便宜之道。而重臣。以付於戶曹仰奏。雖付於戶曹。而亦豈無日後生弊之慮乎。上曰。大臣之意。何如。尙喆曰。諸宮房甚多。必欲一如養賢庫例變通。則似難矣。上曰。右相之意。何如。存謙曰。若付於戶曹。欲以全船。劃給宮房。則亦不無其間生弊之端矣。此則從當量宜擧行。而第宮結收稅。自本邑輸納戶曹。則爲今日守令者。孰不盡心奉行。而設或有其間下吏瑣瑣之弊。豈至如道掌之科外濫徵。侵虐小民乎。上曰。當以罷道掌之意。下傳敎矣。皆對曰。聖敎至此。臣等不勝欽仰。上命退。諸臣以次退出。
정조 0년
丙申八月二十九日戌時。上御齋殿。右承旨入侍時。右承旨鄭民始。假注書吳泰彦。記注官金鳳顯。記事官卜台鎭。以次進伏訖。上曰。注書出去。取入八道宮結成冊。賤臣泰彦。承命出來取入。上曰。八道文書。皆入來否。全羅道冊子。獨爲二件者。何也。知入。又承命出來。知入還奏曰。咸鏡道。則本無宮結。全羅道則區別有土無土。爲成冊。故爲二件云矣。上曰。判尹戶判入侍。判尹蔡濟恭。戶曹判書鄭弘淳進伏。上曰。刑曹啓目中。以爲道掌輩。以元無稅外疊徵之意納供云。此何故也。濟恭曰。此輩疊徵之事。昭載於該道所修成冊矣。上命讀該道成冊後。謂判尹曰。此輩之諱實粧撰。亦極巧惡。當令該曹更加嚴問取服矣。命退。諸臣以次退出。
정조 0년
都承旨洪國榮藥院直。左承旨李義翊坐。右承旨鄭民始坐直。左副承旨李秉鼎坐直。右副承旨金鍾秀受由在外。同副承旨兪彦鎬受由在外。注書二員未差。假注書柳孟養藥院直徐龍輔病吳泰彦仕直。事變假注書朴天行仕。
정조 0년
陪祭罷後。大殿王大妃殿惠慶宮中宮殿。政院玉堂單子問安。答曰。知道。大殿王大妃殿中宮殿。朝廷二品以上六曹堂上宗班單子問安。答曰。知道。大殿王大妃殿惠慶宮中宮殿。藥房口傳問安。答曰。知道。
정조 0년
李義翊啓曰。漢城判尹蔡濟恭。依下敎來待矣。
정조 0년
傳于李義翊曰。判尹入侍。
정조 0년
傳于鄭民始曰。都承旨入侍。
정조 0년
傳于李義翊曰。同副承旨入侍。
정조 0년
以試官金宇鎭牌不進罷職傳旨。傳于李秉鼎曰。只推。
정조 0년
李秉鼎啓曰。今日晝講經筵。當爲進參。而知經筵黃景源鄭尙淳。同經筵吳載純李宜哲。纔違試牌。方以特敎更牌。而知經筵李重祜。同經筵權噵。竝卽牌招。以爲推移進參之地。何如。傳曰。牌招。
정조 0년
傳于鄭民始曰。輪對官晝講同爲入侍。
정조 0년
吏批。口傳政事。鄭晩淳爲刑曹參判。兵批。口傳政事。副司直洪秉纘。
정조 0년
吏批。口傳政事。樂器造成都監提調金漢耆鄭尙淳。郞廳李琜沈定鎭尹羲厚。
정조 0년
有政。吏批。行吏曹判書李重祜進。參判徐浩修受由在外。參議未差。左承旨李義翊進。以嚴璹爲大司憲。黃榦爲大司諫。兪恒柱爲司諫。朴天衡爲校理。金華鎭爲同義禁。魚錫定爲同敦寧。尹寅國爲楊口縣監。沈原之爲尙衣別提。洪冕浩爲司䆃主簿。兵批。兼兵曹判書具善復病。參判鄭昌聖病。參議柳薰入直進。參知徐有防病。左承旨李義翊進。行副司直尹得養李得宗具㢞。
정조 0년
傳于李秉鼎曰。司諫兪恒柱。本職許遞。以試官擧行。
정조 0년
又傳曰。司諫前望單子入之。司諫前望單子李重馥落點。
정조 0년
兪彦鎬。以吏曹言啓曰。今此景慕宮朔祭獻官。行副司直李命植塡差矣。謂有情勢。受香迫頭。終不入來。不得已以預差。行副司直徐晦修。陞實付標以入。而本曹請推之外。他無可施之罰。何以爲之。敢稟。傳曰。罷職。
정조 0년
李秉鼎。以禮曹言啓曰。今此合慶對擧庭試文科初試一所。設場於本曹矣。上直郞廳。依例朝房直宿之意。敢啓。傳曰。知道。
정조 0년
兪彦鎬。以吏曹言啓曰。今此合慶對擧庭試文科別試初試試官。今方擬入。而其中前參知洪秉纘。時無職名。令該曹口傳付軍職。何如。傳曰。允。
정조 0년
又以吏曹言啓曰。智陵別檢孫碩周呈狀內。身病甚重。勢難察任云。今姑改差。何如。傳曰。允。
정조 0년
李秉鼎。以改建都監言啓曰。景慕宮正堂立柱吉日。令日官推擇。則九月初二日卯時爲吉云。以此日時立柱之意。敢啓。傳曰。知道。
정조 0년
又以兵曹言啓曰。今此冬至兼謝恩使一行赴燕時。所把驛馬。必須前期分定。可無窘急之弊。應把驛馬四十四匹內。忠淸道八匹。全羅道十匹。慶尙道十八匹。來十月二十日。京中逢點。江原道四匹。咸鏡道四匹。同月二十五日。依前例直送安州。逢點之意。五道監司處。分付。何如。傳曰。允。
정조 0년
李義翊。以義禁府言啓曰。明日庭試初試時。本府都事六員赴擧。一員就理。而本府入直都事。當直入直都事。公事回公都事及一二所禁亂都事。合五員當爲分差。而無以備數。假都事二員。令該曹依例差出。以爲分排之地。何如。傳曰。允。
정조 0년
副司直趙㻐疏曰。伏以臣。八耋偏母。疾病沈淹。寧日常少。近又添以別症。委頓床席。氣息凜綴。而臣見擬試望。召牌再降。揆以往役。義不可辭。而區區情理。實無離側之勢。玆不得不疾聲號籲於孝理之下。伏乞聖慈。俯垂憐察。亟賜變通。以爲公私之幸焉。答曰。省疏具悉。卿其勿辭。救護母病。
정조 0년
丙申九月初一日辰時。上御尊賢閣。同副承旨入侍時。同副承旨兪彦鎬。假注書吳泰彦。記注官金鳳顯。記事官卜台鎭。以次進伏訖。上曰。同副今作覲行乎。彦鎬曰。已爲下直矣。上曰。從速還來焉。彦鎬曰。敢不惟命乎。上曰。承旨之兄執義處。亦須及予之意也。昨日宮結變通傳敎。何如。彦鎬曰。惟斷乃成。不勝欽仰。而講定節目之時。宜有十分消詳者矣。上曰。然矣。彦鎬曰。一結所捧。爲七兩餘。而宮房之加徵。至於百餘兩。則民何支生乎。目今急務。惟在於奠安民生。而有此大處分。八域宜有蘇生之望矣。命退。諸臣以次退出。